Bejaarde sterf in brand by ou hospitaalDie brand by die ou provinsiale hospitaal in Volksrust. (Foto: Jan-Henk van Vuuren/ Watco Emercency Medical Service) Die polisie in Mpumalanga doen ’n geregtelike doodsondersoek nadat ’n bejaarde man Maandagoggend in ’n brand by die ou provinsiale hospitaal in Volksrust gesterf het. Dié hospitaal was ten tyde van die brand as ’n skuiling vir werkloses, bejaardes en pensioenarisse gebruik. Volgens brig. Leonard Hlathi, woordvoerder van die polisie, het die brand vroegoggend uitgebreek waarna paramedici na die ou hospitaal ontbied is. Jan-Henk van Vuuren van Watco Emercency Medical Service het aan Maroela Media gesê die nooddienste het die eerste oproep net voor 05:00 ontvang. Die skade wat gedurende die brand aan die ou hospitaal aangerig is. (Foto: Jan-Henk van Vuuren/Watco Emercency Medical Service) Volgens Hlathi het die nooddienste by hul aankoms op die toneel die man, vermoedelik 70 jaar oud, in sy kamer aangetref. Die slagoffer was in dié stadium bewusteloos en is later op die toneel dood verklaar. Twaalf kamers is in die brand beskadig, het Hlathi gesê. Die oorsaak van die brand is in dié stadium onbekend.